
1. INTRODUCERE

  

Recunoaşterea demnităţii inerente tuturor membrilor familiei umane şi a drepturilor lor egale şi inalienabile constituie fundamentul libertăţii, dreptăţii şi păcii în lume.

Ignorarea şi dispreţuirea drepturilor omului au condus la acte de barbarie care revoltă conştiinţa omenirii. Făurirea unei lumi în care fiinţele umane vor beneficia de libertatea cuvântului şi a convingerilor, eliberate de teroare şi de mizerie, a fost proclamată drept cea mai înaltă aspiraţie a omului. Este esenţial ca drepturile omului să fie protejate de un sistem de drept pentru ca omul să nu fie constrâns la revoltă.

Popoarele Naţiunilor Unite au proclamat credinţa lor în drepturile fundamentale ale omului, în demnitatea şi în valoarea persoanei umane, în egalitatea în drepturi a bărbaţilor şi femeilor şi hotărârea lor să favorizeze progresul social şi să instaureze condiţii mai bune de viaţă în cadrul unei libertăţi mai mari, pentru toate categoriile de fiinţe umane, indiferent de rasă, de culoare, de sex, de limbă, de religie, de opinie, de origine naţională sau socială, de avere, precum şi de condiţia de persoane private de libertate.

Persoanele private de libertate trebuie privite, din perspectiva drepturilor şi libertăţilor fundamentale ale omului, cu o atenţie deosebită, considerând că prin privarea de libertate ele sunt deja pedepsite, ele având dreptul să fie tratate cu omenie şi cu respect pentru demnitatea inerentă oricărei fiinţe umane.

Drepturile persoanelor private de libertate provin din drepturile universale ale omului şi se aplică fiecărui individ, incluzând: dreptul la procese legale, dreptul la viaţă şi integritatea persoanei, dreptul de a fi protejat faţă de orice tortură sau altă maltratare, dreptul la sănătate, dreptul la respectul demnităţii umane, dreptul la libertate fără sclavie, dreptul libertăţii de conştiinţă şi gândire, dreptul la libertate religioasă, dreptul de a respecta viaţa de familie, dreptul la autodezvoltare.

Indiferent de împrejurări, orice fiinţă umană are drepturi fundamentale. Ele nu pot fi retrase fără o justificare legală. Oamenii ţinuţi în arest legal sau în închisoare îşi pierd pentru un timp dreptul la libertate. Dacă sunt arestaţi sau închişi ilegal, ei îşi păstrează toate drepturile, inclusiv dreptul la libertate.

Unele drepturi pot fi limitate datorită arestării sau închiderii. Acestea includ: dreptul la unele libertăţi personale, dreptul la intimitate, libertatea de mişcare, libertatea exprimării, libertatea de a se întruni. Problema importantă care se pune este dacă şi în ce măsură unele limitări suplimentare ale drepturilor omului reprezintă o consecinţă necesară şi justificabilă.

 

2. PRINCIPALELE DOCUMENTE INTERNAŢIONALE

PRIVIND DREPTURILE OMULUI ÎN PENITENCIARE

  

Principalele instrumente juridice internaţionale referitoare la drepturile persoanelor care execută o pedeapsă în penitenciar au un fundament solid în documentul internaţional care a revoluţionat concepţia întregii lumi în materia protecţiei drepturilor omului. Acest document este Declaraţia Universală a Drepturilor Omului, adoptată şi proclamată de Adunarea generală a Organizaţiei Naţiunilor Unite prin Rezoluţia 217A (III) din 10 decembrie 1948.

În articolul 5 al acesteia se menţionează faptul că nimeni nu poate fi supus torturii sau cruzimii, tratamentului inuman sau degradant, iar în articolul 9 al aceluiaşi document este prevăzut că nimeni nu poate fi supus arestului arbitrar şi că orice persoană acuzată de săvârşirea unei infracţiuni are dreptul de a fi considerată nevinovată şi trebuie să i se asigure toate garanţiile necesare pentru apărarea sa.

Un alt document internaţional care abordează pe larg problema respectării drepturilor celor care execută o pedeapsă în penitenciare este Pactul internaţional cu privire la drepturile civile şi politice, adoptat şi deschis spre semnare de Adunarea generală a Naţiunilor Unite la 16 decembrie 1966 şi intrat în vigoare la 23 martie 1976. În articolul 10 al acestui document sunt prevăzute următoarele:

· orice persoană privată de libertate va fi tratată cu umanism şi cu respectarea demnităţii inerente persoanei umane;

· cei arestaţi preventiv vor fi, în afară de circumstanţe excepţionale, separaţi de condamnaţi şi vor fi supuşi unui regim distinct, potrivit condiţiei lor de persoane necondamnate;

· tinerii aflaţi în prevenţie vor fi separaţi de adulţi şi se va hotărî în legătură cu cazul lor cât mai repede cu putinţă;

· regimul penitenciarelor va cuprinde un tratament al condamnaţilor, având drept scop esenţial îndreptarea şi reintegrarea lor socială;

· tinerii delincvenţi vor fi separaţi de adulţi şi supuşi unui regim potrivit vârstei şi statutului lor legal.

La primul Congres al Naţiunilor Unite pentru prevenirea crimei şi luptei contra delincvenţei a fost aprobat Ansamblul de reguli minime pentru tratamentul deţinuţilor, aprobat prin Rezoluţia nr.663 (XIV). În acest document sunt cuprinse un ansamblu de recomandări adresate statelor în ceea ce priveşte modul în care trebuie să se comporte autorităţile cu cei care au ajuns în poziţia de arestat preventiv sau condamnat cât şi regimul de detenţie.

Ţinându-se seama de art.5 al Declaraţiei universale a drepturilor omului şi de art.7 al Pactului internaţional cu privire la drepturile civile şi politice, care ambele prevăd că nimeni nu va fi supus la tortură şi nici la pedepse sau tratamente cu cruzime, inumane sau degradante şi, de asemenea, de Declaraţia asupra protecţiei tuturor persoanelor împotriva torturii, a altor pedepse sau tratamente cu cruzime, inumane sau degradante, a fost adoptată, la 10 decembrie 1984, Convenţia împotriva torturii şi altor pedepse sau tratamente crude, inumane sau degradante, în dorinţa de a spori eficienţa luptei împotriva torturii şi a altor pedepse sau tratamente inumane.

În articolul 1 al acestei Convenţii, prin termenul de "tortură" este desemnat orice act prin care se provoacă unei persoane, cu intenţie, o durere sau suferinţe puternice, de natură fizică sau psihică, în special cu scopul de a obţine de la această persoană sau de la o persoană terţă, informaţii sau mărturisiri, de a pedepsi pentru un act pe care aceasta sau o terţă persoană l-a comis sau este bănuită că l-a comis, de a o intimida sau de a face presiune asupra unei terţe persoane sau pentru orice alt motiv bazat pe o formă de discriminare, oricare ar fi ea, atunci când o asemenea durere sau suferinţă sunt provocate de către un agent al autorităţii publice sau orice altă persoană care acţionează cu titlu oficial sau la instigarea sau consimţământul expres sau tacit al unor asemenea persoane.

În a 76-a sesiune plenară, din 9 decembrie 1988, Adunarea generală a ONU a aprobat Ansamblul de principii pentru protejarea tuturor persoanelor supuse unei forme oarecare de detenţie sau de încarcerare.

Cel dintâi principiu al acestui ansamblu stabileşte că orice persoană supusă unei forme oarecare de detenţie sau încarcerare trebuie să fie tratată cu umanitate şi respect faţă de demnitatea inerentă persoanei umane.

În principiul nr.6 este specificat că "nici o persoană supusă unei forme oarecare de detenţie sau de încarcerare nu va fi supusă torturii, nici unor pedepse sau tratamente crude, inumane sau degradante. Nici o circumstanţă, oricare ar fi, nu poate fi invocată pentru a justifica tortura sau oricare altă pedeapsă sau tratament crud".

În principiul 21, se precizează că este interzis să se abuzeze de situaţia unei persoane deţinute sau închise pentru a o constrânge să dea informaţii, să incrimineze sau să depună mărturie împotriva oricărei alte persoane. De asemenea, nici o persoană deţinută sau închisă nu va fi supusă, pe timpul interogării ei, la acte de violenţă, la ameninţări sau la metode de interogare de natură să compromită capacitatea sa de decizie sau discernământul ei.

În principiul următor (22) se subliniază că nici o persoană deţinută sau închisă nu va putea, chiar dacă este de acord, să devină obiectul experienţelor medicale sau ştiinţifice de natură a-i dăuna sănătăţii.

În celelalte principii, în total 39, se face referire la dreptul persoanelor supuse unei forme de detenţie de a se plânge în cazul încălcării acestor reguli şi principii de către autorităţi, de a fi informate de motivele arestării, de a-şi asigura apărarea singur sau prin asistare, de a comunica cu cei din exterior (familia sau apărătorul), de a primi vizite şi de a coresponda cu familia, de a obţine material educativ, cultural şi informaţional, precum şi de a primi pachete cu hrană.

În principiul nr.36 se precizează că orice persoană suspectată sau inculpată ca urmare a unei infracţiuni penale este presupusă nevinovată şi trebuie să fie tratată în consecinţă, până când culpabilitatea este legal stabilită în cursul unui proces public pentru care persoana în cauză va primi toate garanţiile necesare pentru apărarea sa.

 

  

3. INSTRUMENTE JURIDICE LA NIVEL EUROPEAN 

ÎN MATERIE PENITENCIARĂ

 

 

La nivel regional, a fost adoptată, la Strasbourg, în 26 mai 1987, Convenţia europeană pentru prevenirea torturii şi a pedepselor sau tratamentelor inumane sau degradante.

La articolul 1 al acestei Convenţii se prevede instituirea unui Comitet european pentru prevenirea torturii şi a pedepselor sau tratamentelor inumane sau degradante. Prin intermediul vizitelor, comitetul examinează tratamentul persoanelor private de libertate, în vederea întăririi, dacă este cazul, a protecţiei lor împotriva torturii şi a pedepselor sau tratamentelor inumane sau degradante.

Consiliul Europei a adoptat o serie de instrumente juridice internaţionale referitoare la problematica drepturilor omului. Astfel, 15 dintre rezoluţiile sau recomandările adoptate de Consiliul de Miniştri al Consiliului Europei, se referă în mod oficial la activitatea penitenciarelor.

Rezoluţia nr.73 din 19 ianuarie 1973 a stabilit regulile minime standard, referitoare la tratarea deţinuţilor şi recomandă guvernelor statelor membre să-şi prevadă în legislaţiile şi în practicile interne regulile minimale stabilite de acest standard pentru tratamentul condamnaţilor. Această rezoluţie constituie o versiune revizuită a regulilor standard adoptate sub auspiciile ONU, în anul 1957.

Faţă de documentul ONU, în această rezoluţie se remarcă nişte idei noi, pentru a se asigura în mai bune condiţii respectul demnităţii umane a deţinuţilor.

Unele dintre aceste idei noi se referă la separarea categoriilor de deţinuţi, aranjamentele de primire a lor şi asistenţa spirituală tradiţională pentru cei care solicită ajutor din acest punct de vedere.

În acest document, folosirea instrumentelor de constrângere, ca şi pedeapsă, sunt interzise, iar proporţia relaţiilor deţinuţilor cu lumea din afară creşte.

Un alt aspect stipulat expres este faptul că nu se poate solicita deţinuţilor vreo muncă periculoasă sau care le-ar afecta, într-un mod sau altul, sănătatea. Totodată, sunt prevăzute standarde care cer ca precauţiile de sănătate, protecţia muncii şi orele de lucru ale deţinuţilor să fie similare cu cele existente în lumea din afară.

În cadrul Consiliului Europei, în anul 1980, Comitetul Miniştrilor a înfiinţat Comitetul pentru cooperare în cadrul afacerilor legate de penitenciare, cu misiunea de a urmări dezvoltarea sistemelor penitenciare ale statelor membre, de a asigura implementarea regulilor minimale standard în tratarea deţinuţilor şi de a face propuneri pentru îmbunătăţirea aplicării acestora.

În prezent, apare o concepţie nouă privind regimul penitenciar, care abordează lucrurile într-un spirit deosebit de uman, aceea de a pregăti pe deţinuţi pentru viaţa în libertate. Potrivit unei concepţii mai vechi, dar încă valabile, aceea că închisoarea realizează o protecţie socială necesară şi utilă, se desprinde ideea că închisoarea este un mijloc eficient prin care delincventul este izolat, astfel încât el nu mai poate face rău comunităţii din care provine. Fiind deţinut, închisoarea are obligaţia de a-l păzi, de a-l împiedica să evadeze, iar el trebuie să se supună unui regim strict, care constă în obligaţii şi interdicţii specifice. La rândul ei, închisoarea are obligaţia să-i pună la dispoziţie strictul necesar, materializat în hrană, adăpost şi îngrijire medicală.

După cel de-al doilea război mondial, unele state europene democratice au realizat schimbări structurale şi reforme în ceea ce priveşte regimul penitenciar. În acest context, statele membre ale Consiliului Europei au fost determinate să efectueze unele schimbări majore în sistemul de detenţie, atât în organisme, dar mai cu seamă în metodele aplicate.

În esenţă, principalele schimbări se referă la faptul că deţinuţii trebuie trataţi în orice împrejurare ca oameni care se impune a fi recuperaţi. Acest lucru, în unele ţări europene se materializează, în special la cei condamnaţi pe termen lung, printr-un program de supraveghere ştiinţifică, ţinând seama de personalitate, grad de periculozitate şi potenţial de adaptare sau reabilitare. La acestea se adaugă faptul că închisoarea, realizând privarea de libertate, trebuie să aibă un respect pentru integritatea fizică a deţinuţilor, a demnităţii lor, indiferent în ce postură se află aceştia: arestaţi preventiv sau condamnaţi.

Un alt aspect este acela de a se cere o liberalizare a condiţiilor de detenţie, astfel încât să se asigure deţinuţilor o viaţă în comun demnă, tolerabilă şi profitabilă. Această liberalizare, însă, nu se poate aplica în general, ci ţinând cont de specificul instituţiei respective, de categoria de deţinuţi şi alte particularităţi peste care nu se poate trece.

În principiu, liberalizarea înseamnă realizarea unei discipline care să fie fermă şi justă, nu în exces, în cadrul căreia să fie respectată fiinţa umană. Înseamnă, în mod concret:

· executarea în penitenciar a unei prestaţii care să nu fie privită ca o parte a sentinţei, ci, dimpotrivă, ca un mijloc bun de a pregăti deţinuţii în vederea liberării lor; 

· găsirea de metode prin care deţinuţii să comunice între ei într-o proporţie mai mare; 

· creşterea gradului de comunicare între personalul specializat de pază şi supraveghere şi deţinuţi; 

· găsirea de căi şi metode în ceea ce priveşte relaţiile deţinuţilor cu cei din afară, care să dea posibilitatea ca aceştia să poată fi vizitaţi şi de alte persoane decât cele care fac parte din familie; 

· dezvoltarea activităţilor socio-profesionale, atragerea în vederea colaborării a unui număr mai mare de experţi din afară, specialişti în munca de educaţie, care să vină cu idei, propuneri şi programe pe această linie;

· lărgirea accesului la informaţiile pe care le primeşte deţinutul, care, în afară de cunoaşterea regulamentului de ordine interioară a penitenciarului, în unele sisteme chiar participă la decizia privitoare la tratamentul său. O mare importanţă o are punerea la dispoziţia deţinuţilor a posibilităţilor pe care le conferă mass-media şi alte surse, prin care îşi îmbogăţesc bagajul de cunoştinţe. Practica unor penitenciare a scos în evidenţă importanţa unor metode prin care deţinuţii pot participa la viaţa instituţiei, prin aceea că ei sunt încurajaţi să-şi exprime opinia personală. 

Unul din drepturile unanim recunoscute deţinuţilor este acela de a se putea adresa cu petiţii sau declaraţii către diferite persoane sau organisme administrative împuternicite să se ocupe de astfel de probleme, mergând până la reprezentanţii Guvernului, Parlamentului şi către organismele internaţionale.

 

  

4. REGIMUL PENITENCIARELOR ÎN UNELE ŢĂRI 

DIN Uniunea Europeană

  

4.1 OLANDA

După cel de-al doilea război mondial, în Olanda s-a dat un nou impuls politicii penitenciare, când, în 1947, o comisie la nivel de stat a făcut propuneri privind dezvoltarea viitoare a sistemului penitenciarelor (Prison Act, 1951) şi în Statutul penitenciarelor (Prison Statut, 1953).

Conform acestei legislaţii, Ministerul Justiţiei, asistat de Secretarul de Stat însărcinat cu portofoliul penitenciarelor are responsabilitatea finală pentru întreţinerea şi administrarea tuturor instituţiilor penale. Punerea în executare a sentinţelor privative de libertate este îndeplinită de Departamentul Public Persecutor (Ministerul Public), conform instrucţiunilor emise de Ministerul Justiţiei.

Atât în Codul penal olandez, cât şi în Prison Act se acordă o mare atenţie personalităţii deţinutului. Unul dintre principiile de bază ale politicii penale este acela de a pregăti deţinuţii pentru întoarcerea la o viaţă normală în cadrul comunităţii. Sentinţele sunt puse în executare într-o manieră umană şi se bazează pe relaţii normale între personal şi deţinuţi. Nu întotdeauna şi nu în toate cazurile sarcina este uşoară, în special cu criminalii periculoşi sau cei cu tulburări mentale. Dar, în ciuda acestor probleme, aceeaşi organizare şi atitudine este folosită şi în unităţile de maximă securitate, prin prezenţa intensă a unor grupuri mici de personal pe durata întregii zile şi la toate activităţile. Tratamentul şi programul zilnic nu diferă de cel al altor categorii de deţinuţi. Ei au aceleaşi drepturi, acelaşi statut legal ca toţi ceilalţi deţinuţi, dar nu li se permite pe perioada detenţiei să facă vizite acasă.

Un alt reper important este realizarea securităţii şi creării unei organizaţii manageriale pe calea regulamentelor şi a înţelegerilor. Aceasta asigură o mai mare siguranţă personalului şi deţinuţilor. Personalul trebuie să ştie în fiecare moment unde se află deţinutul, la ce activităţi ia parte, cu cine etc.

Foarte important este tratamentul aplicat deţinuţilor. Ei sunt ţinuţi în contact cu lumea de afară, prin intermediul telefonului, poştei, vizitelor şi învoirilor. 

Pe parcursul detenţiei, deţinutul nu este obligat să muncească, dar, dacă solicită acest lucru, o poate face în atelierele de producţie din interiorul penitenciarului în care desfăşoară activităţi în interesul locului de detenţie sau al Ministerului Justiţiei, activitate pentru care este remunerat de către stat. Dacă deţinutul este condamnat, munca este obligatorie, dar tot remunerată.

Astfel, deţinuţilor le este permis să-şi viziteze familia la sfârşit de săptămână. Dacă nu revin din învoiri, sunt daţi în urmărire, iar după ce sunt prinşi, sunt repartizaţi într-un penitenciar închis, sancţionaţi disciplinar cu izolare severă până la 14 zile.

De asemenea, sistemul penitenciar olandez permite deţinuţilor să fie vizitaţi în penitenciar de către membrii familiei, vizitele desfăşurându-se în locuri amenajate, iar o dată pe lună cu permisiunea de a avea relaţii intime cu partenera (partenerul), în camere special amenajate.

De asemenea, au dreptul de a păstra asupra lor un televizor, radio, computer sau combină muzicală, cu condiţia însă de a nu deranja activităţile ce se desfăşoară în colectiv.

Pot, de asemenea, să primească pachete cu alimente şi ţigări în cantităţi nelimitate; ei au dreptul de a scrie oricâte scrisori doresc, plătind însă costurile de expediere; pot primi scrisori oricând, pot da un telefon de 5 minute o dată pe săptămână.

Cei care comit abateri disciplinare pot fi sancţionaţi cu retragerea dreptului la vizită sau învoire.

Pentru activităţile educative, în penitenciare există cluburi special amenajate unde se pot desfăşura diferite activităţi în comun.

Activităţile sunt structurate în patru direcţii: muncă, educaţie, instrucţie şi recreere.

În cadrul simpozionului organizat în România, la penitenciarul Poarta Albă, în perioada 27-30 septembrie 1994, de către Direcţia Generală a Penitenciarelor din România în colaborare cu Comitetul Olandez Helsinki, reprezentanţi specialişti ai domeniului au apreciat că sistemul închisorilor trebuie să-i privească pe deţinuţi ca fiinţe umane, care acţionează atât de independent cât este posibil şi care, lăsând la o parte pe cei cu afecţiuni mintale, pot fi consideraţi responsabili pentru acţiunile lor. Acesta este motivul pentru care ei sunt pedepsiţi. Depinde de deţinuţi să facă tot ce le stă în putinţă să-şi rezolve propriile lor probleme, motiv pentru care închisorile le pun la dispoziţie un număr de facilităţi.

4.2 MAREA BRITANIE

Serviciul închisorilor în Marea Britanie este un serviciu public, menit să ţină în custodie pe cei condamnaţi de tribunale.

Datoria principală faţă de deţinuţi în Marea Britanie este de a-i trata cu umanism, de a-i ajuta să nu mai încalce legea şi să aibă o viaţă normală şi utilă din punct de vedere social şi după liberare.

Principalele atribuţii ale autorităţilor penitenciare britanice sunt:

· să-i ţină pe deţinuţi în custodie;

· să menţină ordinea, controlul, disciplina şi un mediu sigur;

· să furnizeze condiţii decente pentru deţinuţi şi să iasă în întâmpinarea nevoilor lor, incluzând sănătatea şi îngrijirea;

· să pună la dispoziţie regimuri pozitive, care să-i ajute pe deţinuţi să-şi dea seama de comportarea lor infracţională şi să le permită o viaţă cât se poate de responsabilă cu putinţă;

· să-i ajute pe deţinuţi să se pregătească pentru întoarcerea lor în comunitate;

· să organizeze servicii penitenciare care să folosească resursele atribuite cu maximum de eficacitate.

În realizarea acestor obiective, ei cooperează strâns cu alte agenţii ale justiţiei penale, contribuind la eficienţa şi dezvoltarea sistemului justiţiei penale ca întreg.

Principalele valori avute în vedere, în Marea Britanie, sunt:

· Integritatea este fundamentală pentru absolut tot ceea ce se face. Se iese în întâmpinarea obligaţiilor legale, acţionând cu onestitate şi deschidere şi exercitând o administrare eficientă a valorilor şi banilor publici.

· Personalul este considerat a fi cea mai importantă valoare a serviciului închisorii. El are posibilitatea să-şi folosească din plin aptitudinile şi abilităţile şi periodic se fac evaluări ale performanţelor. Munca în echipă este încurajată.

· Grija pentru deţinuţi. Deţinuţii vor fi trataţi cu onestitate, dreptate şi respect ca indivizi. Pedeapsa lor este privarea de libertate şi, în acest context, trebuie să se supună la anumite standarde recunoscute, atunci când se află în închisoare. Totodată, li se va da posibilitatea luării unor decizii şi, atunci când este posibil, vor fi implicaţi în discuţii în legătură cu probleme care îi afectează. În munca cu deţinuţii se vor implica şi familiile acestora cât şi alţi membri ai comunităţii, cât mai mult cu putinţă.

· Egalitatea în faţa şansei este obligatorie La fel, şi eliminarea discriminării pe motive de religie, rasă, sex etc.

· Inovaţia şi îmbunătăţirea sunt esenţiale pentru succesul serviciului necesitând acceptarea schimbării şi aducerea de îmbunătăţiri continue în domeniul calităţii şi eficienţei.

Un rol important în viaţa unui deţinut din Marea Britanie o are ofiţerul personal (OP), care are grijă de deţinuţi, ajută la influenţarea comportării lor viitoare, atât prin exemplu şi orientare, cât şi prin încurajările de a-şi înfrunta sau depăşi propria comportare infracţională. Acesta lucrează cu ofiţerul de supraveghere din afara sistemului penitenciar.

Această muncă poate fi făcută prin consiliere şi interviuri formale, dar este adesea făcută mai eficient prin întâlniri informale sau în cursul activităţii de zi cu zi. Este nevoie să-i încurajeze pe deţinuţi să ia hotărâri, să înveţe din experienţă şi să participe din plin la regimul instituţiei. Ofiţerul personal este cel chemat să asculte punctele de vedere ale deţinuţilor, să le înţeleagă sentimentele, să-i sfătuiască, să le respecte hotărârile, să manifeste interes în privinţa viitorului acestora.

Prezenţa ofiţerului personal prezintă o serie de avantaje pentru deţinuţi:

· au la dispoziţie pe cineva care are obligaţia să-i asculte şi, atunci când este cazul, să ofere sfaturi;

· le dau posibilitatea să dezvolte o relaţie la nivel personal în cadrul instituţiei;

· oferă posibilitatea unei continuităţi a relaţiei cu o persoană care îl cunoaşte pe el şi nevoile lui;

· îi ajută să realizeze o investiţie personală în instituţie;

· există cineva care să-i sfătuiască, le supraveghează evoluţiile şi îi asigură că există un plan adecvat pentru eliberare.

Serviciul închisorii trebuie să fie supus unei politici de egalitate rasială, aspectele discriminatorii fiind eliminate absolut din toate aspectele acestei activităţi.

De asemenea, este foarte important ca deţinuţii să se simtă în siguranţă. Nu trebuie minimalizată preocuparea pe care ar putea să o aibă deţinuţii în legătură cu presiunea din partea altora.

Un scop important al custodiei trebuie să fie de a-i pregăti pe deţinuţi pentru viaţa în lumea de afară. Majoritatea deţinuţilor au o familie şi este important să menţină legături pozitive cu aceasta. Legătura cu familia intră, în principal, în sarcina ofiţerului de supraveghere.

Unul dintre obiectivele importante este acela de a-i ajuta pe deţinuţi să se pregătească pentru reîntoarcerea în comunitatea de afară. Acest scop se realizează prin punerea la dispoziţie a unui program de activităţi incluzând educaţie, pregătire şi muncă, menit să-i asiste pe deţinuţi în dobândirea sau dezvoltarea responsabilităţilor personale, a autodisciplinei, a compatibilităţii cu anumite cerinţe şi la obţinerea unei angajări potrivite după eliberare.

4.3 SUEDIA

Drepturile şi obligaţiile deţinuţilor în Suedia sunt reglementate în Actul privind tratamentul corecţional din instituţii.

Acest act reglementează tratamentul, celor aflaţi în închisoare ca urmare a unei sentinţe de detenţie.

Tratamentul din închisoare va fi astfel conceput încât să ducă la adaptarea deţinutului în societate şi contracararea consecinţelor dăunătoare ale privării de libertate. Tratamentul din închisoare trebuie să fie direcţionat de la început către măsuri care pregătesc deţinutul pentru viaţa din afara închisorii, iar eliberarea din închisoare va fi pregătită din timp.

Planificarea tratamentului unui deţinut se va realiza în urma unei consultaţii cu deţinutul. Rudele apropiate ale deţinutului vor fi, de asemenea, consultate, acolo unde acest lucru se poate realiza în mod convenabil. Deţinutului i se va da posibilitatea să-şi exprime o opinie asupra oricăror măsuri planificate care îl afectează, cu excepţia situaţiei în care nişte circumstanţe extraordinare fac acest lucru indezirabil.

Deţinuţii vor fi trataţi cu respect pentru demnitatea lor umană şi cu înţelegere faţă de dificultăţile legate de o şedere în închisoare. Deţinuţii trebuie să arate consideraţie pentru personalul din închisoare şi pentru ceilalţi deţinuţi, trebuie să ţină seama de regulile în vigoare la orice tip de închisoare şi să urmărească instrucţiunile date de personalul închisorilor.

Deţinuţii trebuie să aibă posibilitatea de a presta o muncă potrivită, care să-i pregătească pentru adaptarea la viaţa de după eliberare. Deţinuţii sunt obligaţi să-şi desfăşoare munca sau să ia parte la cursurile de pregătire profesională sau educaţională cerute de ei. De asemenea, deţinuţilor li se va da posibilitatea unor activităţi de pregătire fizică adecvate pentru vârsta şi starea lor de sănătate.

Deţinuţilor li se dă posibilitatea să petreacă cel puţin o oră pe zi în aer liber, cu excepţia unor dificultăţi speciale care pot împiedica acest lucru.

În spiritul ideii că deţinuţii trebuie încurajaţi să-şi dezvolte aptitudini care pot să contribuie la evoluţia lor personală, acestora li se dă posibilitatea de a exercita anumite activităţi în timpul liber. Astfel, ei au posibilitatea să urmărească evenimentele din lumea din afară prin intermediul ziarelor, radio-ului şi televiziunii.

Deţinuţilor le este permis să aibă lucruri personale şi să obţină sau să primească cărţi, periodice, ziare şi alte lucruri, în măsura în care nu se pune în pericol siguranţa din închisoare. Ei pot primi scrisori şi alte materiale scrise, precum şi să primească vizite din partea familiei. De asemenea, li se poate permite să părăsească închisoarea pentru o perioadă scurtă, pentru a facilita adaptarea lor în comunitate, arătând că nu există nici un pericol de continuare a activităţii infracţionale sau vreun pericol considerabil ca alţii să facă din această plecare un abuz.

4.4 FRANŢA

La 1 octombrie 2001, în Franţa, procentul de ocupare a spaţiilor penitenciarelor era de 97,1%, 49.968 de deţinuţi pe 48.391 de locuri.

Dincolo de capacitatea de primire a persoanelor deţinute şi proasta repartiţie a locurilor între tipurile de aşezare şi pe regiuni, condiţiile de detenţie legate de starea parcului imobiliar penitenciar rămân îngrijorătoare. Penitenciarele din Franţa se confruntă şi ele cu problema supraaglomerării care are repercusiuni asupra condiţiilor de viaţă ale deţinuţilor.

Din 1998 a fost adoptat un program imobiliar privind 6 noi spaţii penitenciare, simultan cu renovarea a 5 mari case de arest.

Obiectivul nu a fost acela de a spori capacitatea parcului imobiliar, ci acela de a favoriza o mai bună întreţinere, îngrijire a persoanelor încredinţate administraţiei penitenciare şi o ameliorare a condiţiilor de muncă a personalului.

Această problemă a fost în atenţia unor comisii de anchetă parlamentare, care, în cursul primului semestru al anului 2000, aduc la cunoştinţă starea închisorilor franceze şi denunţă condiţiile de detenţie, "nedemne de patria drepturilor omului".

În acest context, Primul-ministru anunţă, la 8 noiembrie 2000, cu ocazia inaugurării Şcolii Naţionale de Administraţie Penitenciară la Agen, că trebuie să se treacă la o viteză superioară, decizând lansarea pe şase ani a unui program imobiliar de 10 miliarde de franci, care se referă la posibilitatea încarcerării individuale şi renovarea ansamblului departamentului penitenciar. Încarcerarea individuală a deţinuţilor este obiectivul principal al acestui program imobiliar. Celelalte principii reţinute pentru punerea în aplicare a acestui program se bazează pe menţinerea relaţiilor familiare ale deţinuţilor, clasificarea pe niveluri de securitate a spaţiilor penitenciare şi punerea lor în acord cu normele europene în vigoare.

Evoluţia generală a moravurilor, cât şi criza economică şi socială au modificat profilul persoanelor care au de ispăşit o pedeapsă privativă de libertate. Administraţia penitenciară are nu numai rolul de a le controla, dar şi de a le pregăti pentru a-şi regăsi locul în societate, limitând prin toate posibilităţile riscurile recidivei.

Persoanele private de libertate în penitenciarele din Franţa pot exercita o muncă. Ele au în mod egal acces la diferite activităţi de învăţământ, de formare, culturale sau sportive.

Dreptul la muncă este prevăzut în art.720 al Codului de procedură penală francez. Munca în penitenciare este la latitudinea fiecărui deţinut. Dreptul la muncă îi oferă deţinutului posibilitatea de a beneficia de un câştig şi, înainte de toate, de a dobândi reflexe profesionale şi o calificare care i-ar putea face mai uşoară reintegrarea socială.

Instalarea televizoarelor în celule, în 1983, a schimbat mult viaţa cotidiană a deţinuţilor.

Majoritatea deţinuţilor prezintă un nivel şcolar primar şi nu dispune de o reală formare profesională, numărul analfabeţilor din închisori fiind relativ ridicat. Formarea, fie generală, fie profesională, constituie un element esenţial pentru reintegrarea deţinuţilor în societate.

Mai mult de 28.000 de deţinuţi beneficiază de o instruire generală, asigurată de specialişti puşi de Educaţia naţională la dispoziţia Ministerului de Justiţie.

Sportul, ca un factor de echilibru, joacă un rol fundamental în ameliorarea condiţiilor de detenţie şi în menţinerea unui climat adecvat în instituţiile penitenciare. Activitatea sportivă impune respectarea unor reguli, asumarea unei responsabilităţi şi adaptarea la un spirit de echipă. În acest sens, s-a semnat un protocol între Ministerul Justiţiei şi cel al Tineretului şi Sportului, care defineşte principiile unei politici sportive comune în cadrul penitenciarelor.

În domeniul cultural, în închisorile franceze s-au dezvoltat numeroase programe, cu ajutorul Ministerului Culturii. Astfel, este încurajată lectura, prin înfiinţarea bibliotecilor. De asemenea, sunt organizate destul de des spectacole, ateliere de creaţie cu implicarea celor deţinuţi. În afară de biblioteci şi spectacole de teatru, sunt organizate şi concerte, expoziţii, ateliere de arte plastice.

Deţinuţii au, de asemenea, dreptul la asistenţă medicală preventivă şi curativă pe toată durata detenţiei, garantată de o lege emisă în ianuarie 1994, prin care se încredinţează spitalelor de stat sau private misiunea sănătăţii deţinuţilor.

Toate măsurile de îmbunătăţire din penitenciare trebuie aplicate respectând normele de igienă şi de securitate, în conformitate cu recomandările europene în vigoare în acest domeniu.

 

  

5. REGIMUL PENITENCIARELOR ÎN ROMÂNIA

 

 

5.1 PROBLEMA DREPTURILOR OMULUI ÎN PENITENCIARE, REGLEMENTATĂ DE CONSTITUŢIA ROMÂNIEI ŞI DE LEGEA NR.23/1969

 

Constituţia României prevede în art.22 al.2: "Nimeni nu poate fi supus torturii şi nici unui fel de pedeapsă sau de tratament inuman sau degradant".

Convenţia Europeană a Drepturilor Omului, în art.3 prevede: "Nimeni nu poate fi supus torturii, nici pedepselor sau tratamentelor inumane ori degradante".

Existenţa numeroaselor cazuri de săvârşire a actelor interzise de art.3 al Convenţiei, precum şi a variatelor modalităţi de comitere a torturii sau tratamentelor inumane ori degradante au determinat Comisia şi Curtea Europeană a Drepturilor Omului să definească criteriile care diferenţiază tortura, tratamentele şi pedepsele inumane de cele degradante, în conformitate cu gravitatea actelor şi a efectului pe care l-au avut asupra victimei, în funcţie de circumstanţele concrete ale fiecărei situaţii de fapt, apreciate în lumina condiţiilor actuale, ţinând cont de evoluţia concepţiilor morale şi sociale.

Interdicţia cuprinsă în art.3 al Convenţiei şi în art.22 al.2 din Constituţia României are caracter absolut.

Dispoziţia din Constituţia României este conformă celei din Convenţie. Art.11 şi art.20 din Constituţie fac aplicabile şi în România normele Convenţiei Europene a Drepturilor Omului şi interpretarea noţiunilor, astfel cum au fost ele înţelese de Comisie, respectiv de Curtea Europeană a Drepturilor Omului.

Dispoziţia de drept intern care cuprinde o interdicţie cu caracter absolut ce incumbă statului este reglementată împreună cu dreptul la viaţă. Această soluţie la care a recurs legiuitorul român are în vedere importanţa deosebită a valorilor protejate şi nu vizează ierarhizarea lor sau lipsirea de garanţii constituţionale a drepturilor persoanelor de a nu fi supuse torturii, tratamentelor sau pedepselor inumane sau degradante.

În afară de Constituţia României, drepturile deţinuţilor sunt garantate prin Legea nr.23/1969 şi Regulamentul de aplicare al acesteia.

Astfel, în art.16 din lege şi art.40-45 din regulament sunt reglementate drepturile la hrană, echipament şi cazarmament ale deţinuţilor.

În art.17 ale aceleiaşi legi şi art.46-47 ale regulamentului sunt prevăzute drepturile deţinuţilor la odihnă şi plimbare.

În art.18 din lege şi art.48-59 din regulament sunt prevăzute drepturile deţinuţilor de a primi vizite, pachete, ţigări, corespondenţă şi bani pentru cumpărături.

Drepturile deţinuţilor la asistenţă medicală sunt reglementate în art.17 din Legea nr.23/1969, republicată în 1973 şi în art.60 din Regulamentul privind executarea unor pedepse şi a măsurii arestării preventive. Punctul de vedere al Consiliului Internaţional al serviciilor medicale penitenciare este că sănătatea fizică şi mentală a deţinuţilor este vitală şi reprezintă cel mai vulnerabil aspect al vieţii din închisoare. Însuşi faptul de a fi închişi constituie pentru deţinuţi o pedeapsă (pedeapsa privativă de libertate), aşa încât aplicarea altor pedepse (cu atât mai mult dacă este vorba de unele inumane sau degradante) nu are legitimitate. În sprijinul acestei opinii, în aşa-numitul "Jurământ de la Atena", profesioniştii aflaţi în slujba sănătăţii în aşezămintele de detenţie şi-au luat angajamentele de a se menţine în spiritul jurământului lui Hipocrate, de a se strădui să asigure cea mai bună cu putinţă îngrijire a sănătăţii celor ce sunt încarceraţi în închisoare, în limitele eticii profesionale. Ei recunosc în acest jurământ dreptul indivizilor încarceraţi de a primi cea mai bună cu putinţă îngrijire a sănătăţii.

În ceea ce priveşte învoirea deţinuţilor, Legea nr.23/1969 prevede că, la propunerea comandantului, se poate acorda învoire pe o durată de cel mult 5 zile, pentru rezolvarea unor situaţii grave familiale sau de altă natură. 

Bazându-se pe acest text de lege permisiv, Ministerul Justiţiei şi Direcţia Generală a Penitenciarelor au lărgit aria de aplicare. Au fost învoiţi deţinuţi nu numai pentru a rezolva probleme deosebite, dar şi de sărbători ca Paştele, Crăciunul, Anul Nou. Învoirile nu reprezintă un drept de care toţi deţinuţii beneficiază în mod automat. Cunoscându-se importanţa legăturilor familiale, necesitatea prevenirii destrămării acestora, învoirile au fost introduse în sistemul penitenciar românesc cu titlu experimental. Până în prezent nu au fost semnalate evadări sau abuzuri în cazul deţinuţilor învoiţi, toţi întorcându-se la data şi ora fixată. Ar fi benefic dacă în viitor învoirea s-ar constitui într-un drept firesc pentru unele grupuri definite de deţinuţi. Pe lângă efectele sale pozitive asupra relaţiilor familiale, ar avea o influenţă favorabilă, stimulativă şi privind respectarea disciplinei interioare.

Dreptul de petiţionare al deţinuţilor este reglementat în art.17 din Legea nr.23/1969 şi în art.75-77 din Regulamentul de aplicare, iar în art.18 din Lege şi art.56 din Regulament este prevăzut dreptul condamnaţilor de a primi şi trimite corespondenţă.

Constituţia României, la art.48, reglementează dreptul persoanei vătămate de o autoritate publică. În alineatul 3 al articolului se precizează că: "Statul răspunde patrimonial, potrivit legii, pentru prejudiciile cauzate prin erorile judiciare săvârşite în procesele penale".

Măsurile de umanizare a regimului de detenţie au la bază principiile asigurării respectării demnităţii umane, absoluta imparţialitate, lipsită de orice discriminare, bazată pe naţionalitate, cetăţenie, rasă, condiţii economice şi sociale, opinii politice şi convingeri religioase.

S-au îmbunătăţit cantitativ şi calitativ normele de hrănire, stabilindu-se norme calorice în locul celor valorice, ceea ce a permis asigurarea calităţii hranei, independent de fluctuaţiile preţurilor la alimente, condiţiile de cazare la izolatoarele de pedeapsă, asigurându-se ventilaţia şi luminatul natural, precum şi hrană caldă zilnic. S-a interzis folosirea lanţurilor ca mijloc de imobilizare, deşi legea în vigoare permite încă acest lucru.

Se poate considera că privarea de libertate se execută în condiţii morale şi materiale care să asigure respectul necesar faţă de demnitatea umană, dacă:

· legea pentru executarea pedepselor este respectată şi aplicată subiecţilor raportului social reglementat;

· obiectul, conţinutul şi finalitatea raportului social reglementat de normă sunt cunoscute deopotrivă de personalul specializat al penitenciarului şi de către deţinuţi.

Obiectul legii de executare a pedepsei arată că încarcerarea este pedeapsă prin ea însăşi.

Conţinutul legii de executare se referă la:

a. asigurarea condiţiilor de viaţă compatibile cu demnitatea umană;

b. minimalizarea efectelor grele ale închisorii, întrucât pedeapsa cu închisoarea este o suferinţă;

c. sublinierea şi întărirea legăturilor cu rudele şi cu societatea exterioară, pentru a promova selectiv bunele interese ale deţinuţilor şi ale familiilor lor.

Finalitatea legii de executare este să asigure posibilitatea pentru ca deţinuţii să-şi dezvolte aptitudinile şi deprinderile care să le îmbunătăţească perspectivele unei reintegrări profesionale după eliberare.

Se pune în prim plan organizarea şi dezvoltarea unei politici penitenciare care să corespundă fluxului şi refluxului de condamnaţi la un moment dat, care poate să înlesnească şi să asigure o practică bazată pe principiile finaliste şi scopului juridic al pedepsei cu închisoarea, şi anume părăsirea câmpului infracţional.

Având în vedere că a ajuns în această ipostază, este de presupus că idealul deţinutului, ca om, nu este să fie cinstit şi corect, nu este să fie fără greşeală, nu este să fie respectuos faţă de biserică, nu este să fie respectuos faţă de ordinea socială, nu este să fie uman, ci doar să "fure legilor de orice fel substanţa lor de a fi". De aceea, drepturile acordate deţinuţilor, garantate de legea specială în materie, cunosc limite inerente situaţiei lor de persoane condamnate.

Convenţia europeană a drepturilor omului, adoptată la Roma, la 4 noiembrie 1950, prevede la art.5 o serie de garanţii procedurale, unele având valoare pentru aspectele penale şi civile ale detenţiei; altele doar pentru cele penale.

Art.5 par.2 prevede dreptul oricărei persoane de a fi informată în termenul cel mai scurt şi într-o limbă pe care o înţelege asupra motivelor arestării sale şi asupra oricărei acuzaţii aduse împotriva sa.

Art.5 par.3 cere ca orice persoană aflată în stare de detenţie să fie îndată adusă în faţa justiţiei. Prevederile acestui articol garantează dreptul de a fi judecat într-un termen rezonabil. Scopul acestei dispoziţii este de a evita o detenţie nedeterminată pe durata anchetării cauzei de către stat.

Art.5 par.4 garantează persoanei private de liberate prin arestare sau deţinere dreptul de a contesta legalitatea unei asemenea măsuri. Contestaţia trebuie soluţionată de îndată, iar cel în cauză pus în libertate, în măsura în care tribunalul hotărăşte că deţinerea este nelegală.

Art.5 par.5 enunţă un drept la despăgubiri pentru orice persoană care este victimă a unei arestări sau a unei deţineri în condiţii contrare dispoziţiilor legale. Dreptul la despăgubiri prevăzut în acest articol constituie un drept care va fi revendicat de către cel interesat faţă de autorităţile interne.

Din anul 1990, în mod constant, s-a acordat o atenţie deosebită asistenţei spirituale şi moral-religioase a deţinuţilor, în principal prin încheierea unui protocol cu Patriarhia Ortodoxă Română, pe baza căruia, în fiecare unitate de detenţie, îşi desfăşoară activitatea un preot ortodox, cât şi prin accesul altor culte religioase recunoscute de stat, în funcţie de convingerile religioase şi solicitările deţinuţilor.

În spiritul deschiderii către lumea din închisoare se înscrie şi accesul neîngrădit al reprezentanţilor presei, radioului şi televiziunii în toate penitenciarele, pentru documentare şi prezentarea tuturor aspectelor legate de viaţa în detenţie şi de activitatea personalului.

În ultimii ani, administraţia penitenciară şi-a continuat preocupările pentru aplicarea consecventă a principiilor conţinute în Regulile europene pentru penitenciare privind regimul deţinerii, concomitent cu respectarea legislaţiei naţionale în vigoare. Spiritul european în materia execuţiei pedepselor privative de libertate a fost perceput şi aplicat corect la nivelul tuturor factorilor responsabili din sistem, fiind excluse abuzurile şi relele tratamente.

Aplicarea regimului s-a bazat pe imparţialitate, umanism şi respectarea demnităţii umane, fără nici un fel de discriminare referitoare la naţionalitate, cetăţenie, rasă, origine etnică, situaţie economică şi socială, opinii politice şi convingeri religioase.

Cu ocazia seminarului organizat împreună cu Consiliul Europei, în noiembrie 1995, a rezultat că preocuparea factorilor de comandă din întregul sistem penitenciar românesc a fost de a asigura aplicarea tratamentului penitenciar în spirit european, condiţii de mediu şi de viaţă, asistenţă medicală, muncă şi formare profesională, educaţie şi instrucţie, pentru a contribui la ocrotirea sănătăţii deţinutului, la formarea respectului faţă de propria persoană şi la încurajarea deprinderilor de a trăi în respect faţă de legi.

5.2 Probleme specifice penitenciarelor din România

Schimbările pe care le-a cunoscut România după 1989 au influenţat şi evoluţia varietăţilor demografice privind persoanele încarcerate şi condamnate la pedeapsa cu închisoarea. În fond, populaţia penitenciară este o faţetă şi o dimensiune a socialului românesc. Dacă ar fi să definim într-un singur cuvânt ceea ce s-a întâmplat cu închisorile în România după 1989, acesta ar fi "deteriorare".

În 1996 gradul de supraaglomerare din penitenciare rezulta din faptul că la 31 decembrie al aceluiaşi an existau 42.445 de deţinuţi, la o capacitate de cazare de 30.279 de locuri, rămânând fără un pat individual asigurat un număr de 12.166 deţinuţi.

Situaţia de la sfârşitul anului 1998 era de 52.149 deţinuţi la o capacitate de 33.353 de locuri, un număr de 18.796 deţinuţi rămânând fără un pat individual asigurat.

În acest context, cooperarea şi specializarea muncii din penitenciare, organizarea şi desfăşurarea procesului de cunoaştere a personalităţii criminogene a deţinuţilor, combaterea argoului penitenciar şi alte probleme socio-educative nu pot fi dimensionate calitativ. Deţinuţii au dreptul de a li se asigura condiţia de oameni pentru a-şi purta privarea de libertate într-un cadru detenţional supravegheat de specialişti în drepturile omului şi jalonat cu umanismul legii execuţionale penale.

Potrivit reglementărilor Regulilor europene pentru penitenciare, asemenea condiţii de ispăşire a pedepsei pot fi considerate ca rele tratamente aplicate deţinuţilor. Viaţa deţinuţilor nu trebuie să fie îmbibată de estetica urâtului şi a promiscuităţii.

Din nefericire, problema supraaglomerării a generat o alta, aceea a libertăţii condiţionate a unui foarte mare număr de condamnaţi. Bilanţurile arată că au fost înaintate 24.703 propuneri pentru liberarea condiţionată, din care instanţele de judecată au aprobat un număr de 23.646; un număr de 1.057 de condamnaţi nu au beneficiat de liberarea condiţionată pentru că nu au îndeplinit condiţiile cerute de lege.

În 1996, s-au eliberat condiţionat 27.634 de deţinuţi condamnaţi, din care 37% au revenit în penitenciare la scurt timp după eliberare. La baza acordării liberării condiţionate nu a stat individualizarea executării pedepselor, ci supraaglomerarea condiţiilor de cazare a deţinuţilor.

În opinia autorului (Petrache Zidaru), liberarea condiţionată este generatoare de recidivă.

O altă problemă existentă în penitenciarele din România o constituie nepreluarea din Regulile europene pentru penitenciare a reglementărilor privind obligativitatea muncii pentru deţinuţii condamnaţi, cât şi a însuşirii limbajului care socializează munca.

În 1989, dintr-un număr de 52.149 de deţinuţi, doar 15.500 au prestat o muncă în închisoare, iar 37.000 nu s-au ocupat cu nimic folositor şi productiv. Inactivitatea este expresia unei dezordini organice, care poate duce la neglijenţă şi neimplicare.

Acelaşi autor apreciază că lipsa acută a frontului de lucru într-un penitenciar creează condiţii privind:

· extinderea stresului în rândul deţinuţilor, a conflictelor şi agresiunilor între ei, a problemelor de supraveghere intensă, continuă şi permanentă pe parcursul tuturor schimburilor de serviciu;

· lipsa criteriilor de stimulare şi favorizare a deţinuţilor merituoşi, diminuarea şanselor de calificare profesională în meserii cerute de economia de piaţă;

· îngreunarea activităţilor specifice cabinetelor medicale, confruntarea lor cu probleme de psihiatrie şi creşterea riscurilor legate de SIDA;

· posibilitatea aplicării de rele tratamente deţinuţilor vulnerabili de către grupuri de deţinuţi, uneori constituiţi în bandă;

· diminuarea posibilităţilor legale şi civilizate prevăzute în Regulile europene pentru penitenciare, cu privire la acordarea drepturilor deţinuţilor;

· creşterea riscurilor de evadare a deţinuţilor prezentaţi la instanţele de judecată;

· scăderea gradului de autoritate a personalului de supraveghere şi pază, creşterea în rândul acestora a stresului datorat presiunii psihice şi, în consecinţă, diminuarea gradului de siguranţă a penitenciarului.

În continuare, prezentăm câteva aspecte prezentate în Raportul de activitate al Direcţiei Generale a Penitenciarelor pe primele 10 luni ale anului 2001.

Integrarea în Uniunea Europeană fiind una din priorităţile României, Direcţia Generală a Penitenciarelor, ca unitate aflată în structura Ministerului Justiţiei, desfăşoară o intensă activitate pentru desăvârşirea reformării sistemului penitenciar. În acest sens, obiectivul principal îl constituie ţinerea în custodie a persoanelor private temporar de libertate în condiţii de viaţă compatibile cu demnitatea umană şi în conformitate cu normele comunităţii europene, concomitent cu aplicarea unui tratament care să încurajeze acele deprinderi şi aptitudini necesare reintegrării în societate, după executarea pedepsei.

 

  

MĂSURI PENTRU DIMINUAREA SUPRAAGLOMERĂRII 

ŞI ÎMBUNĂTĂŢIREA CONDIŢIILOR DE DETENŢIE

 

Măsurile întreprinse au vizat trei direcţii şi anume:

· constituirea unor aşezăminte de detenţie noi la Penitenciarele Arad, Giurgiu, Galaţi, Craiova, Gherla, Târgu Mureş şi Poarta Albă - în total 2.070 locuri noi de detenţie;

· sunt în curs de amenajare, alocându-se fondurile financiare necesare, următoarele obiective: penitenciarele Târgu Jiu - Secţia Pojogeni (80 locuri); Drobeta Turnu-Severin - Secţia Vârjuleţ (200 locuri); Mărgineni - Secţia Movila Vulpii (120 locuri). De asemenea, se află în reparaţii capitale un număr important de penitenciare din ţară. În total, în acest an au fost modernizate circa 3000 locuri;

· o preocupare constantă a reprezentat-o modernizarea Centrului de Reeducare Găeşti, înfiinţarea unui alt centru modern pentru minori la Târgu Ocna, precum şi înfiinţarea unei secţii de detenţie pentru femei în municipiul Cluj. La Târgu Ocna, recent, au fost finalizate ultimele detalii care au permis separarea strictă a modului de convieţuire a minorilor.

În prezent, capacitatea de deţinere a sistemului penitenciar este depăşită în medie cu 43%, existând, la 30.09.2001, un număr de 49.784 persoane private de libertate, la o capacitate legală de 35.346 locuri şi un număr de 47.402 paturi instalate.

Efectele negative ale supraaglomerării se resimt, în principal, în condiţiile de detenţie şi de menţinere a ordinii şi disciplinei în rândul persoanelor private de libertate, cunoscut fiind faptul că norma europeană este de 12 mp/persoană, iar în România, din păcate, nu se pot asigura nici 6 mp/persoană, cât prevede Legea nr.23/1969.

Direcţia Generală a Penitenciarelor a urmărit cu prioritate asigurarea unor condiţii de viaţă decente pentru deţinere, concomitent cu acordarea drepturilor de hrană, echipament, cazarmament, asistenţă medicală, petiţionare, vizite, pachete etc.

Îmbunătăţiri au fost aduse şi în activitatea sanitară. Asistenţa medicală curativă şi profilactică a deţinuţilor este asigurată de 5 spitale penitenciar şi 37 de cabinete medicale din locurile de detenţie.

Pentru punerea în aplicare a Legii nr.100/1997 privind "Asistenţa de Sănătate Publică", Direcţia Generală a Penitenciarelor a elaborat şi derulează două programe de sănătate cu finanţare externă: "Educaţia pentru prevenţia HIV/SIDA în penitenciare" şi "Programul de control al tuberculozei în penitenciare".

De asemenea, sunt în pregătire "Programul de prevenire şi management al infecţiei HIV/SIDA şi bolilor cu transmitere sexuală în penitenciare", "Programul de combatere a traficului şi consumului ilicit de droguri", "Programul de prevenire a infecţiilor nosocomiale", "Programul de combatere a bolilor dermato-venerice" şi "Programul de educaţie pentru sănătate".

Pe plan cultural-educativ şi sportiv, numărul personalului care desfăşoară activităţi educative cu deţinuţii şi minorii, precum şi al specialiştilor în probleme umane este sensibil mărit, aceasta fiind o necesitate, având în vedere sarcinile complexe privind pregătirea pentru reintegrarea socială a zeci de mii de persoane care execută pedepse.

În anul şcolar 2000-2001, 1.884 de persoane au fost şcolarizate, dintre care 636 minori, iar în 2001-2002 sunt cuprinşi 268 de adulţi şi 788 minori.

În mod curent, se derulează peste 20 de programe specifice privind adaptarea instituţională, dezvoltarea legăturilor cu familia şi comunitatea, pregătirea pentru punerea în libertate, reducerea agresivităţii, activităţi sportive şi de asistenţă pentru deţinuţi, şcolarizare şi calificare, acţiuni la care a participat, într-o formă sau alta, întregul efectiv de deţinuţi.

Pe această linie, s-a acordat atenţie sporită creşterii rolului asistenţei sociale, al psihologilor, precum şi extinderii rolului altor specialişti în abordarea europeană a problematicii recuperării sociale a deţinuţilor.

De asemenea, Direcţia Generală a Penitenciarelor a beneficiat de sprijinul unor organizaţii neguvernamentale, al Bisericii ortodoxe Române şi a altor culte, fundaţii şi instituţii de educaţie şi învăţământ.

Activităţile menţionate s-au desfăşurat în 53 de cluburi, 16 săli de sport, 52 de terenuri de sport şi 71 de săli de clasă. Acestea sunt dotate cu 2.155 de televizoare (1.535 proprietatea deţinuţilor), 558 aparate de radio ( 486 proprietatea deţinuţilor), 42 aparate video. Au fost realizate 4.826 de abonamente la ziare, iar multe penitenciare primesc gratuit ziare locale pentru deţinuţi.

În scopul îmbunătăţirii posibilităţilor de informare şi cunoaştere a realităţilor vieţii de către deţinuţi, au fost actualizate prevederile ordinelor privind primirea şi utilizarea televizoarelor, aparatelor de radio, a instrumentelor muzicale, a echipamentelor şi materialelor sportive, precum şi a celor care facilitează comunicarea cu familia, inclusiv prin telefon.

O preocupare constantă a Direcţiei Generale a Penitenciarelor o constituie pregătirea deţinuţilor în vederea reintegrării sociale, sens în care la fiecare unitate s-au organizat colective de specialitate care evaluează necesităţile individuale ale persoanelor încarcerate, în vederea sprijinirii acestora. Pe această linie, a fost elaborat un program de măsuri şi un ghid care conţine date şi informaţii utile momentului liberării.

Relaţiile cu societatea civilă, în general, şi cu organizaţiile neguvernamentale, în special, sunt alte priorităţi ale Direcţiei Generale a Penitenciarelor. Unele dintre organizaţiile neguvernamentale au primit aprobarea de a efectua regulat vizite în penitenciare, existând o strânsă colaborare între unităţi şi acestea, prin intermediul programelor de activitate aprobate.

Evenimente precum Sfintele Sărbători de Paşte, Sfinţii Apostoli Petru şi Pavel, sărbătorirea marelui poet naţional Mihai Eminescu, Ziua Femeii şi Ziua Unirii Principatelor Române au fost puternic mediatizate prin intermediul spectacolelor organizate de deţinuţi, în presa locală şi centrală, la posturile de radio şi televiziune, dezvăluindu-se publicului o altă imagine a mediului penitenciar. De asemenea, s-au organizat expoziţii pe diverse teme (de pictură, de sculptură) cu exponate realizate de deţinuţi. Au fost mediatizate favorabil şi alte preocupări artistice ale unor deţinuţi, redactarea unor publicaţii interne, emisiuni radio-tv etc.

În colaborare cu Direcţia Generală a Instituţiilor Penitenciare din Spania, a fost elaborat proiectul Convenţiei de înfrăţire a Direcţiei Generale a Penitenciarelor cu cea din Spania.

Administraţia Penitenciară română derulează unele programe de colaborare punctuale cu administraţia olandeză privind activitatea din gospodăriile agricole la Craiova şi Târgşor, cu administraţia elveţiană privind perfecţionarea activităţii Şcolii de pregătire a personalului din penitenciare de la Târgu Ocna, cu Moldova în baza Protocolului de cooperare cu Departamentul Instituţiilor Penitenciare şi cu Administraţia Penitenciară Maghiară în cadrul prevederilor de cooperare semnate în mai 1998.

